02018O0014 — SL — 01.04.2021 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B SMERNICA EVROPSKE CENTRALNE BANKE (EU) 2018/797 z dne 3. maja 2018 o opravljanju storitev na področju upravljanja rezerv v eurih preko Eurosistema za centralne banke in države zunaj euroobmočja ter za mednarodne organizacije (ECB/2018/14) (prenovitev) (UL L 136 1.6.2018, str. 81)

spremenjena z:









▼B

SMERNICA EVROPSKE CENTRALNE BANKE (EU) 2018/797

z dne 3. maja 2018

o opravljanju storitev na področju upravljanja rezerv v eurih preko Eurosistema za centralne banke in države zunaj euroobmočja ter za mednarodne organizacije (ECB/2018/14)

(prenovitev)







Člen 1

Opredelitev pojmov

V tej smernici:

(1) „vse vrste bančnih poslov“ vključuje opravljanje storitev Eurosistema na področju upravljanja rezerv za stranke;

(2) „pooblaščeno osebje ECB“ pomeni osebe v ECB, ki jih Izvršilni odbor vsakokrat določi kot pooblaščene pošiljatelje in prejemnike informacij, ki se dajejo v okviru storitev Eurosistema na področju upravljanja rezerv;

(3) „centralna banka“ vključuje denarne organe;

(4) „stranka“ pomeni katero koli centralno banko ali državo (kar vključuje javne organe in državne agencije) zunaj euroobmočja ali katero koli mednarodno organizacijo, za katero centralna banka Eurosistema opravlja storitve Eurosistema na področju upravljanja rezerv;

(5) „centralna banka Eurosistema“ pomeni ECB in nacionalne centralne banke držav članic, katerih valuta je euro;

(6) „storitve Eurosistema na področju upravljanja rezerv“ pomeni storitve na področju upravljanja rezerv, navedene v členu 2, ki jih centralne banke Eurosistema lahko opravljajo za stranke in ki omogočajo strankam, da celovito upravljajo svoje rezerve preko ene same centralne banke Eurosistema;

(7) „ponudnik storitev Eurosistema“ pomeni centralno banko Eurosistema, ki se zavezuje opravljati celoten sklop storitev Eurosistema na področju upravljanja rezerv;

(8) „ponudnik posameznih storitev“ pomeni centralno banko Eurosistema, ki se ne zavezuje opravljati celotnega sklopa storitev Eurosistema na področju upravljanja rezerv;

(9) „mednarodna organizacija“ pomeni katero koli organizacijo, razen institucij in organov Unije, ustanovljeno z mednarodno pogodbo ali na njeni podlagi;

(10) „potencialna stranka“ pomeni katero koli centralno banko ali državo (kar vključuje javne organe in državne agencije) zunaj euroobmočja ali katero koli mednarodno organizacijo, ki je začela pogajanja s ponudnikom storitev Eurosistema ali ponudnikom posameznih storitev z namenom vzpostavitve poslovnega razmerja ter je prejela pogodbo, da bi se o njej pogajala in jo morda podpisala;

(11) „rezerve“ pomeni strankino primerno finančno premoženje, denominirano v eurih, tj. denarna sredstva in vse vrednostne papirje, ki so uvrščeni na seznam primernega tržnega finančnega premoženja, kakor je objavljen na spletni strani ECB in se dnevno posodablja, razen: (a) vrednostnih papirjev, ki spadajo v kategorijo odbitkov V (listinjeni vrednostni papirji); (b) finančnega premoženja, namenjenega izključno za izpolnjevanje pokojninskih in sorodnih obveznosti stranke v razmerju do njenih nekdanjih ali sedanjih zaposlenih; (c) finančnega premoženja, denominiranega v eurih, na namenskih računih, ki jih je stranka odprla pri centralni banki Eurosistema za reprogramiranje javnega dolga v okviru mednarodnih pogodb; (d) finančnega premoženja Mednarodnega denarnega sklada (MDS), denominiranega v eurih, na računih št. 1. in št. 2 in na računu vrednostnih papirjev MDS pri centralnih bankah Eurosistema ter (e) drugih kategorij finančnega premoženja, denominiranega v eurih, kakor jih vsakokrat določi Svet ECB.

Člen 2

Seznam storitev Eurosistema na področju upravljanja rezerv

Storitve Eurosistema na področju upravljanja rezerv so:

(1) skrbniški računi za rezerve;

(2) naslednje skrbniške storitve: (a) izpiski o skrbniškem računu ob koncu meseca z možnostjo, da jih stranka na zahtevo prejme tudi na druge datume; (b) pošiljanje izpiskov preko omrežja SWIFT vsem strankam, ki so zmožne prejemati izpiske po tej poti, in preko drugih primernih sredstev tistim strankam, ki ne uporabljajo omrežja SWIFT; (c) obveščanje o korporacijskih dejanjih v zvezi z vrednostnimi papirji na računih strank (npr. izplačilo kuponov in vračilo glavnice); (d) obdelava korporacijskih dejanj za stranke; (e) omogočanje, z nekaterimi omejitvami, dogovorov med strankami in agenti, ki so tretje osebe, v zvezi z delovanjem programov avtomatiziranega posojanja vrednostnih papirjev;

(3) naslednje storitve poravnave: (a) storitve poravnave brez plačila/po načelu dostave proti plačilu za vse vrednostne papirje, denominirane v eurih, za katere se vodijo skrbniški računi; (b) potrditev poravnave za vse operacije preko omrežja SWIFT (ali preko drugih primernih sredstev za stranke, ki ne uporabljajo omrežja SWIFT);

(4) naslednje denarne/investicijske storitve: (a) nakup/prodaja deviznih sredstev za račune strank, ki ga centralna banka Eurosistema opravi za lasten račun in ki obsega promptni nakup/prodajo eurov vsaj za valute držav skupine G10 zunaj euroobmočja; (b) storitve vezave depozitov: (i) za račun stranke ali (ii) za lasten račun; (c) stanje na računu čez noč: (i) stopnja 1 – samodejno investiranje omejenega fiksnega zneska na posamezno stranko za lasten račun; (ii) stopnja 2 – možnost investiranja sredstev za račun stranke pri drugih udeležencih na trgu; (d) izvrševanje investiranja za stranke v skladu z njihovimi trajnimi navodili in v okviru sklopa storitev Eurosistema na področju upravljanja rezerv; (e) izvrševanje nalogov strank za nakup/prodajo vrednostnih papirjev na sekundarnem trgu.

(5) naslednja storitev denarnega računa: (a) izvrševanje dohodnih in odhodnih negotovinskih plačilnih transakcij v povezavi s storitvami Eurosistema na področju upravljanja rezerv.

Člen 3

Opravljanje storitev s strani ponudnikov storitev Eurosistema in ponudnikov posameznih storitev

1. V okviru storitev Eurosistema na področju upravljanja rezerv so centralne banke Eurosistema ponudniki storitev Eurosistema ali ponudniki posameznih storitev.

2. Ponudniki storitev Eurosistema lahko poleg storitev, navedenih v členu 2, strankam ponujajo tudi druge storitve na področju upravljanja rezerv. Ponudniki storitev Eurosistema te storitve posamično določijo in za te storitve ta smernica ne velja.

3. Za ponudnike posameznih storitev ta smernica in zahteve v zvezi s storitvami Eurosistema na področju upravljanja rezerv veljajo glede storitve ali več storitev Eurosistema na področju upravljanja rezerv ali delov takih storitev, ki jih ti ponudniki posameznih storitev opravljajo in ki so del celotnega sklopa storitev Eurosistema na področju upravljanja rezerv. Poleg tega lahko ponudniki posameznih storitev strankam ponujajo tudi druge storitve na področju upravljanja rezerv, ki jih posamično določijo. Za te storitve ta smernica ne velja.

4. V zvezi s storitvami Eurosistema na področju upravljanja rezerv, ki se opravljajo za stranke, imajo lahko stranke dogovore z več centralnimi bankami Eurosistema.

▼M1

Člen 4

Izmenjava informacij glede storitev Eurosistema na področju upravljanja rezerv

1. Nacionalne centralne banke držav članic, katerih valuta je euro, dajo ECB vse relevantne informacije o opravljanju storitev Eurosistema na področju upravljanja rezerv za nove in obstoječe stranke ter obvestijo ECB, kadar se nanje obrne potencialna stranka. ECB lahko izmenjuje relevantne informacije znotraj Eurosistema.

2. Nacionalne centralne banke držav članic, katerih valuta je euro, si prizadevajo pridobiti soglasje stranke za razkritje njene identitete centralnim bankam Eurosistema.

3. Če nacionalna centralna banka soglasja stranke za razkritje njene identitete ne pridobi, da Evropski centralni banki relevantne informacije, ne da bi razkrila identiteto te stranke. V tem primeru vsaka nacionalna centralna banka, ki ne pridobi soglasja stranke za razkritje njene identitete centralnim bankam Eurosistema, določi za to stranko omejitev stanja za investiranje na stopnji 1 na nič.

▼B

Člen 5

Prepoved in prekinitev opravljanja storitev Eurosistema na področju upravljanja rezerv

1. ECB za vpogled centralnih bank Eurosistema vodi seznam obstoječih, novih ali potencialnih strank, na katerih rezerve se nanaša nalog za zamrznitev ali podoben ukrep, ki ga izreče država članica Evropske unije na podlagi resolucije Varnostnega sveta Združenih narodov ali Unija.

2. Če centralna banka Eurosistema na podlagi ukrepa ali odločitve, razen tistih iz odstavka 1, ki jo je centralna banka Eurosistema ali država članica, v kateri se nahaja centralna banka Eurosistema, sprejela zaradi nacionalne politike ali nacionalnega interesa, prekine opravljanje storitev Eurosistema na področju upravljanja rezerv za obstoječo stranko ali odkloni opravljanje teh storitev za novo ali potencialno stranko, o tem nemudoma obvesti pooblaščeno osebje ECB. Pooblaščeno osebje ECB o tem nemudoma obvesti druge centralne banke Eurosistema. Kljub takemu ukrepu ali odločitvi lahko storitve Eurosistema na področju upravljanja rezerv za te stranke opravljajo druge centralne banke Eurosistema.

3. V zvezi z razkritjem identitete obstoječe, nove ali potencialne stranke, ki se opravi na podlagi odstavka 2, se uporablja člen 4(2) in (3). Če stranka ni dala soglasja, se identiteta stranke razkrije drugim centralnim bankam Eurosistema samo, če bi bilo tako razkritje skladno z veljavnim pravom.

Člen 6

Odgovornost za opravljanje storitev Eurosistema na področju upravljanja rezerv

1. Vsaka centralna banka Eurosistema je odgovorna za sklepanje pogodbenih dogovorov s strankami, ki jih šteje kot primerne za opravljanje storitev Eurosistema na področju upravljanja rezerv.

2. Vsaka centralna banka Eurosistema, ki opravlja storitve Eurosistema na področju upravljanja rezerv ali del teh storitev za stranke, je odgovorna za vsako tako storitev, ki jo opravi, pri čemer se upoštevajo morebitne posebne določbe, ki veljajo za to centralno banko Eurosistema ali so z njo dogovorjene.

Člen 7

Minimalne skupne značilnosti pogodbenih dogovorov s strankami

Centralne banke Eurosistema zagotovijo, da so njihovi pogodbeni dogovori s strankami skladni s to smernico in z naslednjimi minimalnimi skupnimi značilnostmi. Pogodbeni dogovor:

(a) določa, da je strankina nasprotna stranka centralna banka Eurosistema, s katero je stranka sklenila dogovor o opravljanju storitev Eurosistema na področju upravljanja rezerv ali dela teh storitev, in da ta dogovor sam po sebi ne ustvarja pravic ali upravičenj stranke v razmerju do katere koli druge centralne banke Eurosistema;

(b) navaja povezave, ki se lahko uporabijo za poravnavo poslov z vrednostnimi papirji, ki jih imajo nasprotne stranke strank, in relevantna tveganja pri uporabi povezav, ki niso primerne za operacije denarne politike;

(c) vsebuje določilo, da se nekateri posli v okviru storitev Eurosistema na področju upravljanja rezerv opravljajo po najboljših prizadevanjih;

(d) vsebuje določilo, da lahko centralna banka Eurosistema strankam daje predloge v zvezi s časom in izvrševanjem posla, da bi se izognili neskladju z denarno politiko in politiko deviznega tečaja Eurosistema, in da v tem primeru ta centralna banka Eurosistema ne odgovarja za posledice, ki bi jih taki predlogi imeli za stranko;

(e) vsebuje določilo, da Eurosistem pregleduje nadomestila, ki jih centralne banke Eurosistema zaračunavajo strankam za opravljanje storitev Eurosistema na področju upravljanja rezerv, in da za stranke, v skladu z veljavnim pravom, veljajo spremembe nadomestil, ki bi izhajale iz teh pregledov;

(f) določa, da mora stranka centralni banki Eurosistema potrditi, da spoštuje vse predpise Unije in nacionalne predpise o preprečevanju pranja denarja in financiranja terorizma, če in kolikor ti zanjo veljajo, vključno z navodili pristojnih organov, in da ni vpletena v nobeno obliko pranja denarja ali financiranja terorizma.

Člen 8

Vloga ECB

ECB koordinira splošno opravljanje storitev Eurosistema na področju upravljanja rezerv in s tem povezani informacijski okvir. Vsaka centralna banka Eurosistema, ki postane ali preneha biti ponudnik storitev Eurosistema, o tem obvesti ECB.

Člen 9

Razveljavitev

1. Smernica ECB/2006/4, kakor je bila spremenjena s smernicama iz Priloge I, se razveljavi z učinkom od 1. oktobra 2018.

2. Sklicevanje na razveljavljeno smernico se šteje za sklicevanje na to smernico in se bere v skladu s korelacijsko tabelo iz Priloge II.

Člen 10

Začetek učinkovanja in izvedba

1. Ta smernica začne učinkovati na dan, ko so o njej uradno obveščene nacionalne centralne banke držav članic, katerih valuta je euro.

2. Centralne banke Eurosistema ravnajo v skladu s to smernico od 1. oktobra 2018.

Člen 11

Naslovniki

Ta smernica je naslovljena na vse centralne banke Eurosistema.









PRILOGA I

RAZVELJAVLJENA SMERNICA S SEZNAMOM NAKNADNIH SPREMEMB

Smernica ECB/2006/4 (UL L 107, 20.4.2006, str. 54).

Smernica ECB/2009/11 (UL L 139, 5.6.2009, str. 34).

Smernica ECB/2013/14 (UL L 138, 24.5.2013, str. 19).









PRILOGA II

KORELACIJSKA TABELA